Dodetal styg in verwoestende brandeFoto: AP Photo: Thanassis Stavrakis Italië en Roemenië gaan brandbestrydingsvliegtuie stuur om Griekeland te help om verwoestende veldbrande wat reeds die lewe van 74 mense geëis het in bedwang te probeer bring. Macedonië, Kroasië, Turkye en Spanje het ook hulp aangebied. Die veldbrande wat aan Griekeland se kusgebiede woed het talle huise en motors in puin gelê. Reddingswerkers het intussen liggame in die see gevind van mense wat van die vlamme probeer vlug het. Meer as 180 mense word in hospitale behandel. Foto: AP Photo: Thanassis Stavrakis Alexis Tsipras, eerste minister van Griekeland, het drie dae van rou afgekondig. Hy het gesê dit is ter nagedagtenis aan die mense wat hul lewens in die brande verloor het. Pous Franciskus het intussen gesê hy bid vir Griekeland en hou brandbestryders en reddingswerkers in sy gedagtes. Angela Merkel, die Duitse kanselier, het ook haar meegevoel betuig en gesê haar land sal bystand bied soos nodig. Foto: AP Photo: Thanassis Stavrakis Die twee grootste brande het Maandag naby Rafina, sowat 30 km oos van Athene, en naby Kineta, sowat 55 km wes van Athene, uitgebreek. Pole het intussen gesê ŉ Poolse vrou en haar seun het verdrink toe die boot waarmee hulle die gebied verlaat het, omgeslaan het. Die brande hou tans geen bedreiging vir Griekeland se bekende antieke monumente in nie. Die brande is die ergste in meer as tien jaar.